Folketing
2013-05-21

Jeg tror altså, Socialdemokratiet har det, ligesom Enhedslisten har det med de onde spekulanter, og vi synes måske også, at der er mange spekulanter, men sagen er jo, at det er lidt svært at lave en maskine, som kan sortere i spekulanter alt efter dem, der vil det gode, og dem, der vil det onde. Det er bare det, vi i al beskedenhed siger, altså at når vi ikke har den mekanisme, der kan sortere al den sunde aktivitet fra den usunde aktivitet, så skulle vi måske hellere kigge efter den et andet sted, og det er jo også derfor, vi lige nu diskuterer, hvordan man f.eks. kan indhegne eller regulere den her højfrekvente handel, altså den her computerhandel, som hr. Frank Aaen også tidligere har talt om. Vi er faktisk meget enige med Enhedslisten i, at man også bør kigge på det for at se, om man kan begrænse det, og om det er sundt for samfundsøkonomien med den måde, det har været på. Der er jo ingen tvivl om, at det før krisen og som en del af optakten til krisen har været alt for udbredt, men det er jo ikke sikkert, at en skat er det rigtige instrument. Måske skal vi regulere os ud af den del i forhold til at forbyde det, vi ikke kan lide, og så i øvrigt sørge for at hive pengene ind til fælleskassen på en anden måde.